د داعش دوه وسله وال د پاکستان په بهاولپور ښار کې گرفتار شوي 
په پاکستان کې د دې نه وړاندې هم مامورینو د داعش وسله والو د نیول کېدو خبره کړې ده خو په رسمي توگه پاکستان وايي په هیواد کې داعش منظم وجود نلري. د اېسوسي اېټډ پرېس خبري اداره وايي داعش وسله وال په افغانستان کې فعاله دي او وخت په وخت په پوځي او ملکي هدفونو حملې کوي
واشنگټن — د پاکستان د پنجاب صوبې د ترهگرۍ ضد محکمې ویلي د صوبې په بهاولپور ښار کې یې د داعش وسله والې ډلې دوه غړي گرفتار کړيدي. د پنجاب د ترهگرۍ ضد محکمې وویل په بهاولپور کې د وسله والو په پټن ځای د چاپې مهال د بم جوړولو مواد هم ترلاسه شوې دي. په پاکستان کې د دې نه وړاندې هم مامورینو د داعش وسله والو د نیول کېدو خبره کړې ده خو په رسمي توگه پاکستان وايي په هیواد کې داعش منظم وجود نلري. د اېسوسي اېټډ پرېس خبري اداره وايي داعش وسله وال په افغانستان کې فعاله دي او وخت په وخت په پوځي او ملکي هدفونو حملې کوي. بلخوا د افغانستان پولې سره نژدې په پېښور کې د زیارت، پنجشنبې، په ورځ پاکستاني طالبانو د ترهگرۍ ضد پولیس څانگې په یو افسر د حملې ذمه واري ومنله. د پېښور د څوکنو پوليسو وویل د سي ټي ډي پوليس (ډي اېس پي) افسر د ميا ګجرو په علاقه کې په خپل ګاډي کې روان ؤ چې نامعلومه کسانو پرې ډزې او ویې وژلو. په ډزو کې دوه نور پولیس زخمیان شول. په پېښور کې له دې وړاندې هم په پولیس حملې شوي او پولیس کارکونکي په بمچاؤدنو کې وژل شوي دي. د طالبانو حزب الاحرار ډلې په پولیس د تازه حملې زمه واري ومنله.